“เอฟเอ็น แฟคตอรี่ เอ๊าท์เลท” พร้อมยื่นไฟลิ่งเข้า SET เสนอขาย IPO 250 ล้านหุ้น
"เอฟเอ็น แฟคตอรี่ เอ๊าท์เลท" หรือ FN ผู้ออกแบบ สั่งผลิต และจำหน่ายสินค้าเสื้อผ้า เครื่องนอน เครื่องหนัง เฟอร์นิเจอร์ และของใช้ในบ้าน เตรียมแปรสภาพเป็น บมจ.แล้ว พร้อมยื่นไฟลิ่งเข้า SET คาดเสนอขายหุ้น IPO จำนวน 250 ล้านหุ้น มูลค่าที่ตราไว้หุ้นละ 0.50 บาท
18 พ.ค. 2559

นายสมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ในฐานะที่ปรึกษาทางการเงิน (FA) บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN เปิดเผยว่า ขณะนี้ FN ได้ดำเนินการแปรสภาพเป็นบริษัทมหาชนเป็นที่เรียบร้อยแล้ว ถือเป็นอีกหนึ่งก้าวสำคัญในการแสดงความพร้อมในการเข้าจดทะเบียนในตลาดหลักทรัพย์แห่งประเทศไทย
ทั้งนี้  APM ได้เข้ามามีบทบาทในการให้คำปรึกษาในการจัดโครงสร้างธุรกิจและโครงสร้างทางการเงินของ FN ให้เป็นไปตามหลักเกณฑ์ และอยู่ในระหว่างการเตรียมแบบแสดงรายการข้อมูลการเสนอขายหลักทรัพย์ (Filing) เพื่อยื่นคำขออนุญาตต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยคาดว่าจะสามารถยื่นได้ในเร็ว ๆ นี้
อนึ่ง ปัจจุบัน FN มีทุนจดทะเบียนเท่ากับ 500 ล้านบาท แบ่งเป็นหุ้นสามัญจำนวน 1,000 ล้านหุ้น มูลค่าที่ตราไว้หุ้นละ 0.50 บาท โดยทุนเรียกชำระแล้วเท่ากับ 375 ล้านบาท แบ่งเป็นหุ้นสามัญ 750 ล้านหุ้น มูลค่าที่ตราไว้หุ้นละ 0.50 บาท
โดยจะเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 250 ล้านหุ้น มูลค่าที่ตราไว้หุ้นละ 0.50 บาท ขณะที่ผลการดำเนินงานในปี 58 บริษัทฯมีรายได้รวมเท่ากับ 1,120 ล้านบาท และกำไรสุทธิ 146.43 ล้านบาท
นายปรีชา ส่งวัฒนา ประธานกรรมการบริหาร FN กล่าวว่า บริษัทฯเป็นผู้ออกแบบ สั่งผลิต และจำหน่ายสินค้าเสื้อผ้า เครื่องนอน เครื่องหนัง เฟอร์นิเจอร์ และของใช้ในบ้าน ที่ได้รับการยอมรับมายาวนานกว่า 15 ปี มีศูนย์จำหน่ายสินค้าให้กับนักท่องเที่ยวทั้งคนไทย และชาวต่างชาติ เพื่อให้ลูกค้าได้สัมผัสสินค้าคุณภาพส่งออกจากผู้ผลิตโดยตรง โดยตลอดระยะเวลาที่ผ่านมาบริษัทฯ มุ่งเน้นที่จะพัฒนาสินค้าให้มีเอกลักษณ์เฉพาะ มีคุณภาพ และมีความหลากหลาย เพื่อตอบสนองความต้องการของลูกค้า
ทั้งนี้ FN จำหน่ายสินค้าผ่านเอ๊าท์เลท 7 สาขา ทั่วประเทศ ได้แก่ หัวหิน, เพชรบุรี, กาญจนบุรี, พัทยา, ปากช่อง, สิงห์บุรี, และศรีราชา นอกจากนี้ บริษัทยังขยายฐานลูกค้าไปยังกลุ่มผู้มีรายได้ระดับปานกลางถึงระดับล่าง ผ่านการจำหน่ายของบริษัท เซฟ นาว (2494) จำกัด ซึ่งเป็นบริษัทย่อย โดยแบรนด์รอง (Fighting Brand) เพื่อประโยชน์ด้านการแข่งขัน โดย SAVENOW เป็นห้างสรรพสินค้า ซึ่งตั้งอยู่ในโครงการ ASEAN PLAZA ที่อำเภอหาดใหญ่ จังหวัดสงขลา
 “จากจุดเริ่มต้นของ FN ในปี 40 จนถึงปัจจุบันถือเป็นก้าวที่สำคัญในการนำพาธุรกิจสู่มาตรฐานสากล รวมถึงวิสัยทัศน์ของทีมบริหาร FN ทุกคนที่มีความมุ่งมั่นในการพัฒนาองค์กร และพร้อมที่จะผลักดันให้องค์กรเติบโตได้อย่างมั่นคงในอนาคต”นายปรีชา กล่าว
นายเบญจ์เยี่ยม ส่งวัฒนา ประธานเจ้าหน้าที่บริหาร FN กล่าวว่า หลังจากการแปรสภาพเป็นมหาชนของบริษัทฯ ขั้นตอนต่อไปในการที่จะเตรียมยื่นไฟลิ่ง ได้มอบให้เป็นหน้าที่ของที่ปรึกษาทางการเงินเป็นผู้ดูแล โดยบริษัทฯเน้นย้ำภาพลักษณ์หลังจากการเข้าเป็นบริษัทจดทะเบียนในตลาดหลักทรัพย์ ที่เป็นมาตรฐานสากลเป็นที่ยอมรับของลูกค้า และคู่ค้าของบริษัทฯ อีกทั้งยังเป็นการเพิ่มโอกาสในการขยายช่องทางในการดำเนินธุรกิจเพื่อการพัฒนาและเพิ่มศักยภาพของบริษัทฯ ให้มีความมั่นคงและยั่งยืน
 “เรากำลังก้าวไปอีกขั้นหนึ่งสำหรับการเข้าจดทะเบียนในตลาดหลักทรัพย์แห่งประเทศไทย ซึ่งหลังจากนี้การทำงานร่วมกับ FA จะเข้มข้นมากขึ้น เพื่อเป็นการยกระดับมาตรฐานของบริษัทฯให้เป็นที่ยอมรับ มีความน่าเชื่อถือมากขึ้น และแสดงถึงความโปร่งใสขององค์กร เพราะในอนาคตการขยายตลาดจะมีโอกาสมากขึ้นหากเราเป็นบริษัทฯในตลาดหลักทรัพย์” นายเบญจ์เยี่ยม กล่าว